慈烏行
作者：鄭獬
朝代：宋

paragraphs: 鴉鴉林中雛，日晚猶未棲。
口銜山櫻來，獨向林中啼。
林中有鴉父，昔生六七兒。
一朝棄之去，空此群雛悲。
意謂父在林，還傍前山飛。
山中得山櫻，欲來反哺之。
繞林復穿樹，疑在葉東西。
東西竟無有，還上高高枝。
高枝僅空巢，見此涕沾衣。
復念營巢初，手足生瘡痍。
朝飛恐雛渴，暮飛恐雛饑。
一日萬千回，日日銜黍歸。
今我羽翼成，反哺方有期。
如何天奪去，遂成長別離。
山櫻正滿枝，結子紅琲肥。
而我不得哺，安用自啄爲。
嗟嗟我薄祜，哺之固已遲。
尚有慈母恩，群雛且相隨。